MT Il-Ġurnal Uffiċjali tal-Unjoni Ewropea C 304/23

Pubblikazzjoni ta' applikazzjoni skont l-Artikolu 6(2) tar-Regolament tal-Kunsill (KE) Nru 510/2006 dwar il-protezzjoni tal-indikazzjonijiet ġeografiċi u d-denominazzjonijiet tal-oriġini għall-prodotti agrikoli u l-oġġetti tal-ikel

2011/C 304/12

Din il-pubblikazzjoni tagħti d-dritt għal oġġezzjoni għall-applikazzjoni skont l-Artikolu 7 tar-Regolament tal-Kunsill (KE) Nru 510/2006 (1). Id-dikjarazzjonijiet ta' oġġezzjoni għandhom jaslu għand il-Kummissjoni fi żmien sitt xhur mid-data ta' din il-pubblikazzjoni.

DOKUMENT UNIKU

IR-REGOLAMENT TAL-KUNSILL (KE) Nru 510/2006

“UVA DI PUGLIA”

Nru KE: IT-PGI-0005-0653-11.10.2007

IĠP ( X ) DPO ( )

1. Isem:

“Uva di Puglia”

2. Stat Membru jew pajjiż terz:

L-Italja

3. Deskrizzjoni tal-prodott agrikolu jew tal-oġġett tal-ikel:

3.1. Tip ta’ prodott:

Klassi 1.6. Frott, ħaxix u ċereali, friski jew ipproċessati.

3.2. Deskrizzjoni tal-prodott li japplika għalih l-isem ta' (1):

L-IĠP “Uva di Puglia” huwa riservat għall-għeneb tal-mejda tal-varjetajiet Italia b., Victoria b., Regina b., Michele Palieri n., Red Globe rs. li jagħmlu parti mill-kategoriji kummerċjali “Extra” u “Prima”, prodotti fiż-żona definita fil-punt 4 li ġej.

Meta jitqiegħed fis-suq, l-għeneb tal-mejda għandu jkollu l-karatteristiċi li ġejjin: l-għenieqed sħaħ għandu jkollom piż ta' mhux inqas minn 300 gramma; l-għenba għandha tkun ta' daqs ta' mhux inqas minn 21 mm għall-Victoria, 15 mm għar-Regina u 22 mm għall-Italia, Michel Palieri u Red Globe (dijametru ekwatorjali), il-kulur għandu jkun isfar ċar minn lewn it-tibna għall-varjetajiet Italia, Regina u Vittoria, iswed bellusi għall-varjetà Michele Palieri u roża dehbi fil-każ għall-varjetà Red Globe; il-meraq tal-għeneb għandu jkollu valur ta' mhux inqas minn 14 °Brix għall-varjetajiet Italia, Regina u Red globe, u 13 °Brix għall-varjetajiet Victoria u Michele Palieri. Il-valur tal-proporzjon °Brix/total tal-aċidità għandu jkun ta' mhux inqas minn 22 għall-varjetajiet kollha.

3.3. Materja prima (għall-prodotti pproċessati biss):

—

3.4. Għalf għall-annimali (għall-prodotti li ġejjin mill-annimali biss):

—

3.5. Stadji speċifiċi fil-produzzjoni li għandhom iseħħu fiż-żona ġeografika identifikata:

Il-fażijiet kollha tal-kultivazzjoni jew tal-qtugħ tal-Uva di Puglia għandhom isiru fiż-żona ġeografika definita fil-punt 4.

3.6. Regoli speċifiċi li japplikaw għat-tqattigħ, il-ħakk, l-ippakkjar, eċċ.:

Kull pakkett għandu jkun issiġillat (permezz ta' xibka, boroż issiġillati (flow–packing), twaħħil ta' tikketti biex jissiġillaw il boroż u imballaġġ trasparenti u mtaqqab). L-ippakkjar li jintuża jinkludi: kaxxa li tista' tkun tal-kartun, tal-injam, tal-fuljetta jew tal-plastik għal 5 kg netti ta' għeneb; kaxxa tal-kartun għal 2 kg, – 2,5 kg, – 3,0 kg netti ta' għeneb; qfief għal 2,0 kg – 1,5 kg – 1,0 kg – 0,750 kg – 0,5 kg netti ta' għeneb, tal-polipropilen jew tal-PET, ġewwa imballaġġ tal-plastik, tal-injam jew tal-kartun; boroż ta' 0,5 kg – l,0 kg netti ta' għeneb, magħmulin mill-PET, ġewwa imballaġġ tal-plastik, tal-injam jew tal-kartun. L-ippakkjar għandu jsir b'obbligu fiż-żona identifikata fil-punt 4 biex jiġi evitat li t-trasport u l-manipolazzjoni eċċessiva jagħmlu ħsara lill-għeneb u b'hekk ibiddlulu l-intergrità u l-kulur. L-għeneb tal-mejda jrid ikun ippakkjat b’tali mod li jiżgura l-ħarisen adegwat tal-prodott.

3.7. Regoli speċifiċi li jirrigwardaw it-tikkettar:

Fuq kull pakkett għandha titwaħħal tikketta li fuq l-istess faċċata tagħha għandu jkun hemm b'tipa li tinqara u li tidher minn barra u li ma titħassarx, l-indikazzjonijiet li ġejjin apparti l-logo tad-denominazzjoni u s-simbolu grafiku komunitarju: isem u indirizz jew simbolu jew kodiċi tal-identifikazzjoni ta' min jippakkja u tal-produttur tal-għeneb, kif ukoll ir-referenzi relatati u l-informazzjonijiet korrispondenti skont kif mitlub bil-liġi.

Il-logo għandu jirrispetta b'mod strett il-proporzjonijiet tat-tipa, skont ir-rappreżentazzjoni grafika li tidher hawn.

Madankollu l-użu ta' logo f'qisien differenti huwa awtorizzat sakemm jinżamm il-proporzjon oriġinali.

Il-logo li se jindika l-isem tal-IĠP għandu jiġi riprodott fuq tikketta jew l-istrixxa għas-siġillar tal-pakketti li jeħlu weħedhom biex jissiġillaw il-pakkett b'dijametri differenti.

4. Definizzjoni fil-qosor taż-żona ġeografika:

Iż-żona tal-produzzjoni tal-“Uva di Puglia” tinkludi t-territorji kollha tal-muniċipalitajiet fil-provincji ta' Bari, Barletta-Andria-Trani, Brindisi, Foggia, Taranto u Lecce li jinsabu f'altitudni ta' 330 metru 'l fuq mil-livell tal-baħar.

5. Rabta maż-żona ġeografika:

5.1. Speċifiċità taż-żona ġeografika:

Iż-żona tal-produzzjoni tal-“Uva di Puglia” hija karatterizzata mill-kundizzjonijiet pedoklimatiċi ideali għall-iżvilupp tal-prodott: ħamrija ta' għamla medja, rikka fl-“iskeletru” tagħha, mogħnija b'karbonati totali u ġir attiv, rikka fil-potassju, fil-kalċju u l-manjeżju. Il-klima, li hija moderata anke matul ix-xitwa, għandha l-vantaġġ tal-benefiċċji tal-Baħar Adrijatiku u mill-irjieħ tal-għoljiet li jinsabu fiż-żona ta' Murgia. L-inżul rari tax-xita fil-perjodu tar-rebbiegħa u s-sajf, flimkien ma' tisqija bil-qies f'każ ta' bżonn, id-dawl qawwi li hemm fuq il-post u l-preżenza ta' rjieħ moderati jirrispondu għall-bżonnijiet tad-dielja li hija eżempju eċċellenti ta' pjanta li tħobb ix-xemx. L-ispeċjalizzazzjoni ta' livell għoli tal-operaturi tal-Puglia, li għaddiet minn ġenerazzjoni għall-oħra u waslet intatta sa żminijietna, f'dak li jirrigwarda l-kultivazzjoni, il-manipolazzjoni u l-ippakkjar tal-għeneb ikomplu jsaħħu l-karatteristiċi ta' kwalità tal-prodott.

5.2. L-ispeċifiċità tal-prodott:

Ir-reputazzjoni tal-Uva di Puglia hija marbuta mas-suċċess kbir tal-produzzjonijiet u tal-esportazzjonijiet u għalhekk din id-denominazzjoni ta' spiss tissemma f'kotba, studji u artikli ta' rivisti ta' dan is-settur. L-Uva di Puglia hija għenba li tiġi prodotta l-iktar fl-Italja u esportata barra l-pajjiż. Hija tokkupa l-ewwel post f'dak li jirrigwarda is-sbuħija u l-uniformità tal-għanqud, għall-kulur qawwi u jleqq tal-qoxra u għall-fatt li l-għeneb iqarmeċ meta jittiekel. Dawn il-kwalitajiet huma r-riżultat tal-ambjent ideali li toffri ż-żona ta' produzzjoni u tal-ispeċjalizzazzjoni ta' livell għoli tal-bdiewa.

5.3. Rabta kawżali bejn iż-żona ġeografika u l-kwalità jew il-karatteristiċi tal-prodott (għal DPO) jew il-kwalità speċifika, ir-reputazzjoni jew karatteristika oħra tal-prodott (għal IĠP):

Ir-reputazzjoni tal-Uva di Puglia li l-ewwel xhieda tagħha tmur lura sal-aħħar tas-seklu 19, għandha tiddaħħal f'kuntest storiku u ekonomiku. F'dak iż-żmien, minkejja d-dewmien fl-ivvjaġġar u l-fatt li prodott malajr jidbiel kienu r-raġunijiet ewlenin li jillimitaw l-esportazzjoni, l-għeneb Uva di Puglia, għal kuntrarju ta' għeneb ieħor, kien juri l-kapaċità li jżomm il-karatteristiċi tiegħu, u kien jitwassal fuq is-swieq barranin, bħal pereżempju dak Ġermaniż, fi stat eċċellenti. F'dan ir-rigward ta' min ifakkar memorja partikolari tal-pijunier Sergio Musci, li fl-1869, beda l-ewwel bgħit tal-għeneb tal-mejda tal-Puglia minn Bisceglie (Bari) lejn Milan, Turin u Bolonja u lill-kavallier Francesco De Villagomez, ukoll minn Bisceglie, li fl-1880 beda l-ewwel bgħit tal-għeneb tal-Puglia lejn il-Ġermanja.

Matul is-snin, il-produzzjoni tal-Uva di Puglia żdiedet progressivament u fl-istess ħin żdiedet ukoll l-esportazzjoni kif jixhed l-Istituto per il Commercio Estero (ICE.), (l-Istitut tal-Kummerċ barrani) u b'hekk kienet rappreżentata espressjoni tipika tat-territorju tal-produzzjoni fuq is-swieq internazzjonali. Fis-snin erbgħin (40), l-entità tal-bgħit miż-żoni ta' produzzjoni li kienu addatati għall-kultivazzjoni tal-Uva di Puglia kienet tilħaq mijiet ta' vaguni tal-ferrovija kuljum. Fl-1975 l-esportazzjoni tal-Uva di Puglia laħqet it-62,4 % tal-produzzjoni tal-għeneb tal-mejda maħsub biex jiġi esportat mill-Italja, 52,7 % fl-1980 u għal darb'oħra 74,1 % fl-1985. Kien proprju minħabba s-suċċess kbir fil-produzzjoni u fl-esportazzjoni li l-Uva di Puglia issemmiet iktar minn darba f'kotba, studji u artikli ta' rivisti marbutin ma' dan is-settur. Huwa interessanti li wieħed jara l-istampi li jidhru fil-volum ippubblikat fl-1979 mill-OECD (Organizzazzjoni għall-Kooperazzjoni u l-Iżvilupp Ekonomiċi) bl-isem “Table Grapes” u li tagħmel parti mis-sensiela “International Standardisation of fruit an vegetable”. F'dan il-volum jidhru stampi ta' kannestri sħaħ mimlijin b'għeneb li fuqhom hemm referenza ċara għall-Puglia.

Is-suċċess fil-produzzjoni u fl-esportazzjoni jixhed il-mod perfett ta' kif l-ambjent ideali taż-żona ġeografika jinteraġġixxi mal-ispeċjalizzazzjoni tal-bdiewa, u dan ippermetta li jintlaħqu l-aqwa livelli ta' kwalità li tissodisfa n-numru li dejjem qed jikber ta' konsumaturi nazzjonali u dawk barranin. Wieħed isib referenzi ċari għall-ambjent ideali tat-territorju u għall-ispeċjalizzazzjoni għolja tal-bdiewa li jikkultivaw id-dwieli tal-għeneb tal-mejda li jmorru lura saż-żmienijiet tal-bidu tal-1900. F'dan ir-rigward, fl-1914 Vivarelli enfasizza, f'rapport li kiteb dwar is-sitwazzjoni fil-Puglia, il-kwalitajiet li huma partikolarment favorevoli tal-klima, il-ħamrija u l-imġiba tal-bdiewa tad-dwieli “li fehmu l-ħtieġa u ma jittraskurawx il-metodi speċjali biex jieħdu ħsieb il-kultivazzjoni...” Sal-lum il-ġurnata, dawn il-metodi jidhru fil-ħila tal-operazzjonijiet manwali li jsiru b'attenzjoni u bi ħsieb fuq ir-rimjiet u fuq l-għenieqed, it-tneħħija tal-weraq u tar-rimjiet, l-organizzazzjoni tar-rimjiet sabiex ikollhom ammont ta’ dawl tajjeb, operazzjonjiet li kollha jiffavorixxu l-aqwa żvilupp u maturazzjoni tal-għeneb, bl-inqas possibbiltà ta' mard kriptogamiku u b'possibbiltà aħjar ta' konservazzjoni. Għalhekk l-importanza storika tal-“Uva di Puglia”, minbarra li hija dejjem iktar rikjesta mis-swieq nazzjonali u dawk barranin, tafferma ruħha wkoll minħabba l-fatt li hija rikonoxxuta minn operaturi tar-reġjuni oħrajn li jipproduċu l-għeneb.

Referenza għall-pubblikazzjoni tal-ispeċifikazzjoni:

(l-Artikolu 5(7) tar-Regolament (KE) Nru 510/2006)

It-test ikkonsolidat tal-ispeċifikazzjoni tal-prodott jinsab disponibbli fuq is-sit tal-internet:

http://www.politicheagricole.it/flex/cm/pages/ServeBLOB.php/L/IT/IDPagina/3335

jew

billi wieħed imur direttament fil-paġna ewlenija tas-sit elettroniku tal-Ministeru għall-Politika Agrikola, l-Ikel u l-Forestrija (http://www.politicheagricole.it) u mbagħad jikklikkja fuq il-kliem “Qualità e sicurezza” (fuq in-naħa tax-xellug tal-iskrin), u fl-aħħar jikklikkja fuq il-kliem “Disciplinari di Produzione all’esame dell’UE”.

(1) ĠU L 93, 31.3.2006, p. 12.